सुंदर स्याम सुजानसिरोमनि, देउँ कहा कहि गारी हो।
 को करि सकै पिताको निरनौ जाति-पाँति को जाने हो।
 माया कुटिल नटी तन चितवत कौन बड़ाई पाई हो।
 तुम पुनि प्रगट होइ बारे तें कौन भलाई कीनी हो।
 बसि दस मास गरभ माताके इहि आसा करि जाये हो।
 बारेतें गोकुल गोपिनके सूने घर तुम डाटे हो।
 आपु कहाइ धनीको ढोटा भात कृपन लौं माँग्यो हो।
 लोलुप तातें गोपिनके तुम सूने भवन ढँढोरे हो।
 बैनु बजाइ बिलास करत बन बोलि पराई नारी हो।
 सब कोउ कहत नंदबाबाको घर भर्यो रतन अमोलै हो।
 साधु-सभामें बैठनिहारो कौन तियन सँग नाचै हो।
 अपनि सहोदरि आपुहि छल करि अरजुन संग नसाई हो।
 लै लै भजै नृपतिकी कन्या यह धौं कौन बड़ाई हो।
 बहिन पिताकी सास कहाई नैकहुँ लाज न आई हो।
 मोहन बसीकरन चट चेटक मंत्र जंत्र सब जानै हो।
 बरनौं कहा जथा मति मेरी बेदहु पार न पावै हो। 